MEABHRÁN MÍNIÚCHÁIN

COMHTHÉACS AN TOGRA

Tá an margadh inmheánach aonair ar cheann de na héachtaí is mó atá déanta ag an Aontas Eorpach. Tá sé fíor-riachtanach an margadh sin a bheith comhtháite agus ag feidhmiú go réidh arae ina éagmais sin ní éireoidh leis an straitéis Eoraip 2020, ná ní bhainfidh geilleagar an Aontais ráta inbhuanaithe fáis amach agus, amhlaidh sin, géarchéim an fhiachais cheannasaigh agus airgeadais atá ann ó 2008 a shárú.

Toisc gur margaí domhanda iad na margaí caipitil, tá sé ríthábhachtach na rialacha maidir le tuairisciú airgeadais agus iniúchóireacht a chomhchuibhiú ar an leibhéal domhanda chun go bhfeidhmeoidh na margaí caipitil go rianúil, agus chun gur féidir margadh comhtháite a bhaint amach do na seirbhísí airgeadais san Aontas. In ionad a thacar féin de chaighdeáin a thabhairt isteach maidir le tuairisciú airgeadais, chinn an tAontas Eorpach in 2002, tráth a glacadh Rialachán 1606/2002 maidir le cur i bhfeidhm caighdeán cuntasaíochta idirnáisiúnta (Rialachán IAS), chinn sé ar chaighdeáin chuntasaíochta a comhaontaíodh go hidirnáisiúnta a chur chun feidhme, caighdeáin a cheap an Bord um Chaighdeáin Idirnáisiúnta Chuntasaíochta (IASB) agus ar a dtugtar na Caighdeáin Idirnáisiúnta um Thuairisciú Airgeadais (IFRS).

Agus níos mó tíortha ag tosú ar IFRS a úsáid agus ar iad a chur i bhfeidhm, ní mór don Aontas labhairt d'aon ghuth ar an ábhar seo. De réir a chéile, tá an ról glactha chuige féin ag EFRAG, comhairleoir teicniúil an Choimisiúin Eorpaigh i gcúrsaí cuntasaíochta, ionchur réamhtheachtach, teicniúil agus inchreidte a chur ar fáil don phróiseas leagtha síos caighdeán atá ag IASB.

Ní foláir don eintiteas a leagann síos caighdeáin idirnáisiúnta agus don eagraíocht a dhéanann ionadaíocht ar son leas na hEorpa a bheith neamhspleách, cumas agus saineolas leordhóthanach a bheith acu chun caighdeáin ar ardcháilíocht a ullmhú mar aon le heolas i ndáil leis na caighdeáin sin a sholáthar, agus bonn fónta airgeadais a bheith fúthu chun go mbeidh siad in ann a misean i ndáil le leas an phobail a thabhairt i gcrích ar bhonn fadtéarmach.

Chuige sin, in 2009 bhunaigh Parlaimint na hEorpa agus an Chomhairle clár Comhphobail chun tacú le gníomhaíochtaí sonracha i réimse na seirbhísí airgeadais, an tuairiscithe airgeadais agus na hiniúchóireachta. Le Rialachán (AE) Uimh. 258/2014 ó Pharlaimint na hEorpa agus ón gComhairle an 3 Aibreán 2014 ("an Rialachán Maoinithe") cuireadh síneadh leis an gclár sin. Seo iad na heintitis atá ag taibhiú den chlár sínithe sin: Fondúireacht IFRS, EFRAG agus an Bord Maoirseachta um Leas an Phobail (PIOB).

Leis an Rialachán Maoinithe, cuireadh síneadh le maoiniú Fhondúireacht IFRS agus PIOB don tréimhse 2014–2020. I bhfianaise na héiginnteachta a bhain le mór-athchóiriú rialachais a bhí ar siúl san eagraíocht in 2014, chinn na comhreachtóirí a tréimhse mhaoinithe a theorannú go dtí deireadh 2016, agus d'iarr siad ar an gCoimisiún togra reachtach a chur faoina mbráid, dá mba iomchuí sin, chun go leanfaí de bheith ag maoiniú EFRAG tar éis an 31 Nollaig 2016. Idir an dá linn, cuireadh an tathchóiriú rialachais ar EFRAG i gcrích an 31 Deireadh Fómhair 2014. Dá thoradh sin, is é is cuspóir leis an rialachán seo cómhaoiniú an Aontais do EFRAG a shíneadh chun an tréimhse 2017–2020 a chuimsiú faoin gclár de chuid an Aontais a bunaíodh leis an Rialachán Maoinithe.

1.1.EFRAG

Bunaíodh EFRAG in 2001 mar eagraíocht phríobháideach chun saineolas teicniúil i dtaobh tuairisciú airgeadais a sholáthar don Choimisiún Eorpach. I dtús ama, is éard a bhí á dhéanamh ag EFRAG thar aon ní eile comhairle a thabhairt don Choimisiún i dtaobh cé acu a bhí an caighdeán idirnáisiúnta cuntasaíochta a bhí le glacadh san Aontas ag comhlíonadh na gcritéar maidir le formhuiniú teicniúil nó nach raibh. De réir a chéile, tá ról glactha ag EFRAG chuige féin tionchar gníomhach a imirt ar IASB i dtaobh caighdeáin a leagan síos. Is é an ról atá aige litreacha tráchtaireachta a eisiúint maidir le dréachtchaighdeáin agus gníomhú go luath sa phróiseas trí pháipéir plé a phoibliú ar shaincheisteanna cuntasaíochta.

I dtús ama, bhí cearta ionadaíochta agus vótála chomhlachtaí rialachais EFRAG (amhail an Comhthionól Ginearálta agus an Bord Maoirseachta) faoi réir na ranníocaíochta a bhíothas a dhéanamh le buiséad EFRAG. An comhlacht atá i gceannas ar an bpríomhobair theicniúil, an Grúpa Saineolaithe Teicniúla, tá sé neamhspleách riamh anall.

An 12 Samhain 2013 d’fhoilsigh an Coimisiún tuarascáil Philippe Maystadt, comhairleoir speisialta don Choimisinéir a bhfuil an margadh inmheánach agus seirbhísí de chúram air, ina ndearna sé achoimre ar leasuithe a d'fhéadfaí a dhéanamh ar an dóigh ina ndéantar EFRAG a rialú agus atá dírithe ar rannchuidiú an Aontais a neartú maidir le forbairt caighdeán idirnáisiúnta cuntasaíochta. Thacaigh Comhairle ECOFIN den 15 Samhain 2014, tríd is tríd, le moltaí Philippe Maystadt. Mheas an Pharlaimint agus an Chomhairle gur ghá an tathchóiriú a chur i bhfeidhm in am trátha chun na torthaí a measadh a bheadh ar an gclár cómhaoinithe a bunaíodh le Rialachán Maoinithe 2014, chun na torthaí sin a bhaint amach.

In Iúil 2014, chuir an Coimisiún tuarascáil faoi bhráid Pharlaimint na hEorpa agus na Comhairle maidir leis an dul chun cinn atá déanta i gcur chun feidhme athchóiriú EFRAG, agus thángthas ar an gconclúid sa tuarascáil sin go raibh an dul chun cinn a rinneadh go dtí sin sásúil.

Athbhreithniú ó bhonn ar Reachtanna EFRAG agus ar Rialacha Inmheánacha EFRAG a bhí i gceist san athchóiriú arb é ab aidhm leis struchtúr nua rialachais a chur ar bun, struchtúr a chuir le dlisteanacht agus lena ionadaíche atá EFRAG. Rinneadh na leaganacha athbhreithnithe de Reachtanna EFRAG agus de Rialacha Inmheánacha EFRAG a fhormheas an 16 Meitheamh 2014, agus bhí éifeacht acu ón 31 Deireadh Fómhair 2014 ar aghaidh. Ar an lá céanna chuir EFRAG lena líon comhaltaí agus tá an struchtúr nua rialachais i bhfeidhm ó bhí Samhain 2014 ann.

Is é Bord nua EFRAG a cuireadh ar bun mar thoradh ar an athchóiriú atá ina chomhlacht nua cinnteoireachta, bord ar a bhfuil ionadaíocht chothrom idir an leas poiblí agus an leas príobháideach. Is ar bhonn comhthola a dhéanann Bord EFRAG gach cinneadh tar éis dó torthaí phróiseas chuí EFRAG a mheas. Tá páirt glactha, i gcáil breathnóra, ag an gCoimisiún, ag na hÚdaráis Eorpacha Maoirseachta agus ag an mBanc Ceannais Eorpach i gcainteanna an Bhoird. Is é an Coimisiún a ainmníonn Uachtarán an Bhoird tar éis dó dul i gcomhairle le Parlaimint na hEorpa agus leis an gComhairle. Faoi láthair, feidhmíonn duine de na Comhaltaí Boird mar Uachtarán go dtí go ndéantar duine a cheapadh go foirmiúil. Áirithíonn an Coimisiún go gcuireann an Coiste Rialála Cuntasaíochta faisnéis ar fáil do EFRAG sin nó iarrann sé measúnú sonrach nuair is gá. Mar thoradh air sin, tá EFRAG inniúil go maith ar dlisteanacht a sheasaimh a neartú agus mórchúnamh a thabhairt an cuspóir a bhaint amach arb é atá ann an Eoraip a chur ag caint d'aon ghuth amháin.

Chun a chinntiú go leanfar den ról lárnach atá aige i ndeimhin a dhéanamh de go dtabharfar aird cheart ar riachtanais agus ar leas an Aontais le linn chéim ceaptha na gcaighdeán nua, agus ina theannta sin, comhairle maidir le formhuiniú ardchaighdeáin a thabhairt don Choimisiún maidir le caighdeáin nua nó leasaithe, tá maoiniú cinnte, fadtéarmach, ó fhoinsí éagsúla de dhíth ar EFRAG chun go mbeidh sé inchreidte agus neamhspleách agus chun go mbeidh sé in ann doiciméid ar ardcháilíocht a sholáthar trí shaineolaithe ar ardcháilíocht a fhostú.

I gcomhréir leis an Rialachán Maoinithe, leithdháileadh ar EFRAG EUR 9 303 000 don tréimhse 2014–2016. Sa rialachán atá ann faoi láthair moltar EUR 13 831 000 sa bhreis a leithdháileadh ar EFRAG don tréimhse 2017–2020. Is ionann an tsuim sin agus an méid maoiniúcháin a luaitear don tréimhse sin sa togra ón gCoimisiún an 19 Nollaig 2012 maidir leis an Rialachán Maoinithe atá i bhfeidhm faoi láthair. D'fhonn leanúnachas oibríochtúil EFRAG a áirithiú ní foláir leanúint de bheith ag fáil maoiniú ón Aontas, ar an ábhar gur maoiniú den saghas sin 60% de bhuiséad EFRAG.

2.BUNÚS DLÍ, COIMHDEACHT AGUS COMHRÉIREACHT

2.1.Bunús dlí